Jay-Z
Jay-Z, Shawn Corey Carter, f. 4.12.1969, amerikansk hiphop-kunstner og forretningsmand; g.m. Beyoncé. Jay-Z voksede op i et hårdt kvarter i Brooklyn, New York. Da han ikke kunne få en pladekontrakt, medvirkede han til oprettelsen af pladeselskabet Roc-A-Fella Records, som udsendte hans debutalbum Reasonable Doubt (1996), der blev godt modtaget af kritikerne. Jay-Z har arbejdet sig op til toppen af hiphop-scenen, og ligesom andre hiphop-stjerner har opbygget et forretningsimperium med pladeselskaber og modetøj samt interesser inden for bl.a. ejendomshandel og klub- og hoteldrift.
Blandt hans hidtil største hits er Hard Knock (Ghetto Academy) fra albummet Vol. 2 ... Hard Knock Life (1998), der benytter sig at omkvædet fra et af hovednumrene i musicalen Annie (1977) tilsat Jay-Z's ubesværede flow. Albummet menes at have solgt over 5 mio. eksemplarer. Efter The Black Album (2003) udtalte Jay-Z, at han ville stoppe sin karriere som musiker, men han vendte tilbage med Kingdom Come (2006) og senest The Blueprint 3 (2009) samt gæsteoptrædener hos R&B-musikere som bl.a. Mariah Carey og Beyoncé. Jay-Z er tillige en populær live-attraktion og har bl.a. optrådt på Roskilde Festivalen i 2008.

Jay-Zs hjemmeside
